Stor mystik. Hunden Pablo blev mandag nat stjålet fra sit hjem i Aarhus. Pablo er en yderst vigtig hund, da den er trænet til at finde narkotika og skal til Afghanistan om fire måneder på opgave.

Nu efterlyser Flyvevåbnet og Air Force Training Centre den vigtige hund, efter den blev stjålet mandag nat. Pablo ligner en schæferhund, men er faktisk racen malinois.

Heine Andersen, sektionschef for Forsvarets Hundetrænings Center, fortæller, at tjenestehunde bor hjemme hos sin hundefører, og derfor var det der, at Pablo blev stjålet.

»Pablos kendtetegn er, at han søger fra side til side, når han går i line. Sådan er han trænet. Det er vores højeste ønske at få Pablo tilbage igen,« siger Heine Andersen.

Både Flyvevåbnet og Air Force Training Centre efterlyser Pablo på Facebook.

Michael Johansen ejer hunden, og han udlover 10.000 kroner, hvis man har et tip, der kan hjælpe med at finde hans elskede hund.

»Vi har talt med ejeren af Pablo, og han har privat sat en dusør op. Han er så berørt af det, derfor har han selv valgt at tage den beslutning,« siger Heine Andersen.

Pablo er nemlig ikke kun en meget vigtig tjenestehund, som skal på patrulje om fire måneder, han er også en helt almindelig familiehund for ejeren, fortæller Heine Andersen.

Sagen er anmeldt hos Østjyllands Politi, der mener, at der er tale om et tyveri.

»Vi er i gang med at efterforske sagen, vi vil stille dem, som har fjernet hunden til regnskab. Det kan sagtens være, at dusøren hjælper. Hvis man ser hunden, så skal man ringe til 114,« siger Jess Frederiksen vagtchef for Østjyllands Politi.